參頭智舒與衆行者寫師像求贊
作者：釋正覺
朝代：宋

paragraphs: 背鮐齒鯢，皮雞髮鶴。
西北出家，東南行脚。
選佛到空覺覺空，爲人除藥病病藥。
夕壑雲生，秋潭月落。
偏正機輪，方圓枘鑿。
蝴蝶之春夢栩栩而物齊，白鷗之野盟飄飄而閒樂。
妙觸無當，沖應何作。
劍之揮空而彼此不痕，珠之受影而自他相若。
氣韻巖稄，音旨拗斡。
跛跛挈挈兮有底迂疏，哆哆和和兮不空罥索。